DODATOK č. 1

k Štatútu Stáleho zastúpenia Slovenskej republiky pri Európskej únii

Čl. I.

Štatút Stáleho zastúpenia Slovenskej republiky pri Európskej únii, schválený unesením vlády SR č. 724 zo 14. júla 2004, sa mení takto:

1. Článok 7 znie:

„Článok 7

Štruktúra Stáleho zastúpenia

(1) Stále zastúpenie sa organizačne člení na štyri úseky:
a)	úsek pre agendu Výboru stálych predstaviteľov (ďalej len „COREPER 2“),
b)	úsek pre agendu Výboru stálych predstaviteľov na úrovni zástupcov stálych predstaviteľov (ďalej len „COREPER 1“),
c)	úsek pre agendu Politického a bezpečnostného výboru (ďalej len „COPS“),
d)	administratívno-hospodársky úsek.

(2) Úsek pre agendu COREPER 2 riadi  vedúci stáleho zastúpenia.
(3) Úsek pre agendu COREPER 1 riadi zástupca vedúceho stáleho zastúpenia.
(4) Úsek pre agendu COPS riadi diplomat spravidla v hodnosti veľvyslanca. 
(5) Administratívno-hospodársky úsek riadi vedúci tohto úseku, spravidla vo vyššej diplomatickej hodnosti. 
(6) V postavení principiálnych koordinátorov na stálom zastúpení pracujú  Antici a Mertens. Antici koordinuje a usmerňuje prípravu podkladov na zasadnutia COREPER 2, Mertens koordinuje a usmerňuje prípravu podkladov na zasadnutia COREPER 1. 
(7) Úseky podľa ods. (1) písm. a), b) a c) sa členia na oddelenia.
(8) Oddelenia sú riadené podľa pokynov vedúcich oddelení. Vedúci oddelenia koordinuje tím zamestnancov príslušného rezortu alebo viacerých rezortov podľa odbornej problematiky. Pracovníci úsekov a oddelení sú odborne riadení príslušnými ministerstvami.
(9) V súlade s osobitnými predpismi sú predstavenými stáleho zastúpenia SR pri EÚ veľvyslanec (vedúci Stáleho zastúpenia SR pri EÚ a stály predstaviteľ v COREPER 2), zástupca veľvyslanca (stály predstaviteľ v COREPER 1), stály predstaviteľ v Politickom a bezpečnostnom výbore, vedúci oddelení  a vedúci administratívy.
(10) Zmeny v pracovných činnostiach zamestnancov sú zo strany vedúceho stáleho zastúpenia uskutočňované po konzultáciách s príslušnými ministerstvami a ústrednými orgánmi štátnej správy.“ 

2. Článok 8 sa vypúšťa. 

3. Doterajšie články 9 až 12 sa označujú ako články 8 až 11.

Čl. II.

Tento dodatok k štatútu nadobúda účinnosť dňom jeho schválenia vládou Slovenskej republiky.